CELEX: 62012CN0600
Language: el
Date: 2012-12-21 00:00:00
Title: Υπόθεση C-600/12: Προσφυγή της 21ης Δεκεμβρίου 2012 — Ευρωπαϊκή Επιτροπή κατά Ελληνικής Δημοκρατίας

2.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/11
            
         Προσφυγή της 21ης Δεκεμβρίου 2012 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-600/12)
   2013/C 63/19
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (M. Πατακιά και D. Düsterhaus, εκπρόσωποι)
   
      Καθής: Ελληνική Δημοκρατία
   
      Αιτήματα
   
   
               —
            
            
               Να αναγνωριστεί ότι η Ελληνική Δημοκρατία, διατηρώντας σε λειτουργία ένα δυσλειτουργικό και κορεσμένο Χώρο Υγειονομικής Ταφής Απορριμμάτων (ΧΥΤΑ) (στην Ζάκυνθο, στην περιοχή του Καλαμακίου και στη θέση Γρυπαραίικα) που δεν πληροί όλες τις σχετικές προϋποθέσεις και απαιτήσεις της περιβαλλοντικής νομοθεσίας της Ε.Ε, παραβαίνει τις υποχρεώσεις που υπέχει δυνάμει των άρθρων 13 και 36, παράγραφος 1, της οδηγίας 2008/98/ΕΚ (1) για τα απόβλητα καθώς και των άρθρων 8, 9, 11, παράγραφος 1, σημείο α, 12 και 14 της οδηγίας 99/31/ΕΚ (2) περί υγειονομικής ταφής των αποβλήτων. Επιπροσθέτως, έχοντας ανανεώσει την άδεια λειτουργίας του ΧΥΤΑ χωρίς να τηρήσει τη διαδικασία που προβλέπεται από το άρθρο 6 παράγραφος 3 της οδηγίας 92/43/ΕΟΚ (3) του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας, η Ελληνική Δημοκρατία έχει επίσης παραβεί τις υποχρεώσεις που υπέχει δυνάμει αυτού του άρθρου.
            
         
               —
            
            
               Να καταδικαστεί η Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   
               —
            
            
               Οι ελληνικές αρχές ανέχονται τη συνέχιση λειτουργίας ενός ήδη υπερκορεσμένου ΧΥΤΑ και δεν έχουν λάβει τα αναγκαία μέτρα που να διασφαλίζουν την απαραίτητη αύξηση χωρητικότητας του ΧΥΤΑ (ή διαφορετική αντιμετώπιση του προβλήματος) μέχρι τις 31 Δεκεμβρίου 2015 (λήξη των ανανεωμένων Περιβαλλοντικών Όρων) ή μέχρι να αρχίσει να λειτουργεί νέος ΧΥΤΑ στη Ζάκυνθο.
            
         
               —
            
            
               Οι ελληνικές αρχές δεν έχουν λάβει όλα τα απαραίτητα διορθωτικά μέτρα για την επίλυση ενός σημαντικού αριθμού προβλημάτων που έχουν εντοπιστεί από διάφορες εκθέσεις αυτοψίας (25ης Οκτωβρίου 2011, 26ης Ιανουαρίου 2010, 26ης Οκτωβρίου 2009, 11ης Μαΐου 2009, 6ης Φεβρουαρίου 2009, 26ης Αυγούστου 2008, 13ης Απριλίου 2007, 8ης Δεκεμβρίου 2005, 7ης Ιανουαρίου 2005 και 14ης Δεκεμβρίου 1999), και ανέχονται την συνεχιζόμενη προβληματική λειτουργία του εν λόγω χώρου ταφής αποβλήτων.
            
         
               —
            
            
               Οι ελληνικές αρχές δεν έχουν ακόμη εκπονήσει και εγκρίνει το απαιτούμενο σχέδιο διευθέτησης για το ΧΥΤΑ Ζακύνθου, καθώς και δεν έχουν υποβάλει αίτηση για την ανανέωση της άδειας λειτουργίας αποθήκευσης αποβλήτων όπου να περιλαμβάνεται σχέδιο αξιολόγησης των πιθανών κινδύνων.
            
         
               —
            
            
               Συνεπάγεται ότι δεν έχουν συμμορφωθεί με τις απαιτήσεις των άρθρων 13 και 36, παράγραφος 1 της οδηγίας 2008/98/ΕΚ για τα απόβλητα και των άρθρων 8,9,11, παράγραφος 1, σημείο α, 12 και 14 της οδηγίας 99/31/ΕΚ περί υγειονομικής ταφής των αποβλήτων.
            
         
               —
            
            
               Επίσης, οι ελληνικές αρχές παρέτειναν, με την ΚΥΑ της 8ης Ιουνίου 2011, τη χρονική διάρκεια των Περιβαλλοντικών Όρων (οι οποίοι αποτελούν τη βάση της άδειας λειτουργίας) του ΧΥΤΑ μέχρι τις 31 Δεκεμβρίου 2015 χωρίς να έχει πραγματοποιηθεί η απαιτούμενη από το άρθρο 6, παράγραφος 3 της οδηγίας 92/43/ΕΟΚ, δέουσα εκτίμηση των επιπτώσεων.
            
         
      (1)  ΕΕ L 312, σελ. 3–30
   
      (2)  ΕΕ L 182, σελ. 1–19
   
      (3)  ΕΕ L 206, σελ. 7–50